กรมสรรพากร ชี้แจงการส่งข้อมูลเบี้ยประกันสุขภาพเพื่อใช้สิทธิลดหย่อนภาษีได้ถึง 7 มกราคม 2562
กรมสรรพากร ชี้แจงการส่งข้อมูลเบี้ยประกันสุขภาพเพื่อใช้สิทธิลดหย่อนภาษีได้ถึง 7 มกราคม 2562

นายปิ่นสาย สุรัสวดี ที่ปรึกษาด้านยุทธศาสตร์การจัดเก็บภาษี ในฐานะโฆษกกรมสรรพากร กล่าวว่าตามที่มีข่าวปรากฏในสื่อมวลชนว่า กรมสรรพากรกำหนดให้ผู้มีเงินได้ที่ทำประกันสุขภาพ ต้องยินยอมให้บริษัทประกันชีวิตหรือบริษัทประกันวินาศภัยส่งข้อมูลทางอิเล็กทรอนิกส์ให้กับกรมสรรพากรภายในวันที่ 1 ธันวาคม 2561 หากพ้นกำหนดเวลาดังกล่าว จะไม่สามารถนำค่าเบี้ยประกันสุขภาพไปลดหย่อนภาษีบุคคลธรรมดาประจำปีได้ นั้นว่ากรมสรรพากรได้กำหนดให้ผู้เอาประกันสุขภาพที่ประสงค์จะใช้สิทธิลดหย่อนภาษีต้องยินยอมให้บริษัทประกันส่งข้อมูลค่าเบี้ยประกันสุขภาพของผู้เอาประกันที่บริษัทประกันมีอยู่แล้ว ให้กรมสรรพากรในรูปแบบของข้อมูลอิเล็กทรอนิกส์ภายในวันที่ 7 มกราคม 2562 เพื่อกรมสรรพากรจะได้นำข้อมูลดังกล่าวมาประมวลผล
 
สำหรับความเข้าใจที่คลาดเคลื่อนนี้ อาจเกิดเนื่องมาจากบางบริษัทรวบรวมข้อมูลผู้เอาประกันแล้วทยอยส่งให้กรมสรรพากรเป็นงวดๆ เช่น ข้อมูลเดือนพฤศจิกายน เดือนธันวาคม และอาจส่งข้อมูลสมทบเพิ่มเติมภายในวันที่ 7 มกราคม 2562 หรือบางบริษัทเร่งประชาสัมพันธ์ให้ผู้เอาประกันรีบดำเนินการให้ความยินยอม จนดูเหมือนว่าวันสุดท้ายคือวันที่ 1 ธันวาคม 2561 ซึ่งไม่เป็นความจริงแต่อย่างใด

สำหรับผู้ที่มีข้อสงสัยสามารถสอบถามได้ที่ สำนักงานสรรพากรทุกแห่งทั่วประเทศ หรือศูนย์สารนิเทศสรรพากร โทร.1161